32003R2198
L 328/20
JURNALUL OFÍCIAL AL UNIUNII EUROPENE
REGULAMENTUL (CE) NR. 2198/2003 AL COMISIEI
din 16 decembrie 2003
de modificare a Regulamentului (CE) nr. 464/1999 de stabilire a normelor de aplicare a Regulamentului (CE) nr. 2201/96 al Consiliului cu privire la sistemul de ajutor pentru prune uscate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor prelucrate pe bază de fructe și legume (1), modificat ultima dată de Regulamentul (CE) nr. 453/2002 al Comisiei (2), în special articolul 6c alineatul (7),
întrucât:
(1)
Regulamentul (CE) nr. 464/1999 al Comisiei (3) a stabilit normele de aplicare a Regulamentului (CE) nr. 2201/96 cu privire la sistemul de ajutor pentru prune uscate.
(2)
Pentru ca sistemul prețului minim să fie mai riguros, trebuie să se excludă în mod explicit conținutul de deșeuri din calcularea prețului plătit de către întreprinderea de prelucrare.
(3)
Mecanismele de control în ceea ce privește sistemul de ajutor pentru obținerea prunelor uscate trebuie îmbunătățite prin clarificarea modalităților de control al materiei prime care trebuie realizat de statele membre.
(4)
Regulamentul (CE) nr. 464/1999 trebuie modificat în consecință.
(5)
Măsurile prevăzute de prezentul regulament sunt în conformitate cu avizul Comitetului de gestionare a produselor prelucrate pe bază de fructe și legume,
ADOPTĂ PREZENTUL REGULAMENT:
Articolul 1
Regulamentul (CE) nr. 464/1999 se modifică după cum urmează:
1.
Articolul 2 se înlocuiește cu următorul text:
„Articolul 2
Pentru a beneficia de plata ajutorului prevăzut la articolul 6a din Regulamentul (CE) nr. 2201/96, prunele uscate trebuie să îndeplinească caracteristicile stabilite la anexa I partea B și să fie obținute din prune uscate care se conformează caracteristicilor stabilite la anexa I partea A pentru care s-a plătit integral prețul minim, pe baza cantităților livrate fără deșeuri.”
2.
Articolul 6 se înlocuiește cu următorul text:
„Articolul 6
Statele membre iau măsurile necesare, în special prin verificarea evidențelor operative, pentru a se asigura de corespondența dintre, pe de-o parte, cantitățile globale comercializate sau păstrate în stoc de fiecare întreprindere de prelucrare și, pe de altă parte, cantitățile care au beneficiat de ajutor.”
3.
La capitolul I din partea B a anexei I, punctul 3 se înlocuiește cu următorul text:
„3.
loturile de prune uscate sunt aprobate de întreprinderea de prelucrare în momentul primirii la sediul său, în prezența unui reprezentant al asociației de producători și, cu excepția cazului în care sunt destinate utilizării în industrie, trebuie să fie calibrate.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2003.